b'\n_START_ARTICLE_\nVinko Gla\xc5\xbear\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini delavca v kobilarni Lipica Antona in gospodinje Marije Gla\xc5\xbear. Po o\xc4\x8detovi smrti se je dru\xc5\xbeina preselila v Bazovico. Bil je narodno zaveden in je \xc5\xbee v mladosti sodeloval v boju proti fa\xc5\xa1isti\xc4\x8dnemu zatiranju Slovencev. Leta 1928 je v Bazovici postal \xc4\x8dlan zelo aktivne ilegalne trojke tajne organizacije Borba in tu sodeloval s Franom Maru\xc5\xa1i\xc4\x8dem, pa tudi z drugimi tigrovci in voditelji Borbe. Trojka katere \xc4\x8dlan je bil tudi Gla\xc5\xbear je imela v Bazovici \xc5\xa1tevilne sodelavce, zato so skoraj vsi v Bazovici brali ilegalni protifa\xc5\xa1isti\xc4\x8dni tisk. Gla\xc5\xbear je v svoji hi\xc5\xa1i, ki je stala zunaj vasi sprejemal oboro\xc5\xbeene trojke, ki so preko meje ilegalno prihajale iz Jugoslavije na zasedeno Primorsko. Med ilegalci, ki jim je Gla\xc5\xbear nudil zato\xc4\x8di\xc5\xa1\xc4\x8de so bili Tone \xc4\x8cerna\xc4\x8d, Josip Kukec in Danilo Zelen ter \xc5\xa1tevilni drugi, ki so prina\xc5\xa1ali ilegalni material ter se z njimi udele\xc5\xbeeval mno\xc5\xbei\xc4\x8dnih ilegalnih izletov mladine na gore in kra\xc5\xa1ke vasi, na katerih so spodbujali mladino na upor proti potuj\xc4\x8devanju. Med aretacijo vodij Borbe je bil 11. aprila 1930 \xc5\xa1e pravo\xc4\x8dasno obve\xc5\xa1\xc4\x8den, tako da je skupaj s Ivanom \xc5\xa0krjancem in \xc5\xbdeljkom Grgi\xc4\x8dem uspel pobegniti v Kraljevino Jugoslavijo. Po nekaj tednih skrivanja v Ljubljani, Zagrebu in Beogradu so bili vsi trije brez dokumentov izgnani v Avstrijo. Od tu so z mnogimi zapleti preko Nem\xc4\x8dije in \xc5\xa0vice pri\xc5\xa1li v Pariz. Tu so jim italijanski socialisti priskrbeli delo in bivali\xc5\xa1\xc4\x8de. Gla\xc5\xbear se je leta 1930 po kon\xc4\x8danem 1. tr\xc5\xbea\xc5\xa1kem procesu vrnil v Jugoslavijo. Najprej je \xc5\xbeivel pri stricu, nato se je zaposlil na dav\xc4\x8dni upravi v Radovljici, kasneje pa je zamenjal \xc5\xa1e ve\xc4\x8d slu\xc5\xbeb. Maja 1941 ga je gestapo aretiral, ga zaprl v Begunjah in \xc5\xa0entvidu pri Ljubljani ter ga nato izgnal v Valjevo. Od tu je pobegnil, se vrnil v Ljubljano in sodeloval v Osvobodilni fronti in narodnoosvobodilni borbi.'